November 2014

**November 2014**, kroonika

2014. aasta november algas laupäeval ja lõppes 30 ööpäeva pärast pühapäeval.

## [[1. november]]

* Ameerika Ühendriikides lõpetas etteteatatud kuupäeval oma elu neljanda staadiumi ajuvähki põdenud 29-aastane Brittany Maynard, kes juhtis oma elu lõpukuudel abistatud enesetappu propageerinud kampaaniat eesmärgiga seadustada surmavalt haigete inimeste õigus ise oma elu lõpu üle otsustada.  
* Belgias Brüsselis astus ametisse Jean-Claude Junckeri juhitav Euroopa Komisjoni koosseis (nn Junckeri komisjon).
* Burkina Faso rahutused:
** Eelmisel päeval tagasi astunud president Blaise Compaoré lahkus riigist ja saabus Elevandiluuranniku pealinna Yamoussoukrosse.
** Riigis võimu haaranud armee juhtkond nimetas eelmise presidendi Compaoréga liiga lähedaseks peetud brigaadikindral Honoré Traoré asemel ajutiseks riigipeaks kolonelleitnant Yacouba Isaac Zida.
** Aafrika Liit kutsus Burkina Faso armeed üles andma võim üle tsivilistide juhitavale üleminekuvalitsusele. Ka Burkina Faso opositsioon teatas, et nad ei lepi sõjaväelaste võimuga.
* Iirimaa linnades toimusid teist päeva tuhandete osavõtjatega meeleavaldused, millega avaldati meelt valitsuse kehtestatud täiendavate veemaksude vastu, mis tekitavad majapidamistele keskmist lisakulu 200–400 eurot aastas. Suurim meeleavaldus toimus pealinnas Dublinis, kus sellel osales ligi 20 000 inimest.
* Leedus algas 14-päevane sõjaline õppus "Iron Sword 2014", millel osalevad Eestist Kuperjanovi jalaväepataljoni ajateenijad. Õppuse ametlik avamine toimus esmaspäeval, 3. novembril.
* Süüriasse peamiselt kurdidega asustatud ja äärmusliku islamiorganisatsiooni Islamiriik rünnakute alla sattunud ‘Ayn al-‘Arabi linna saabusid Iraagi kurdide väeüksused.
* Tonga lähistel Vaikses ookeanis toimus maavärin magnituudiga 6,9, mille hüpotsenter asus Tongast 300 km kaugusel ja 417 km sügavusel meres. Maavärin ei tekitanud purustusi ega tekitanud ka hiidlainet.
* Eestis Türil toimus Rahva Ühtsuse Erakonna esimene üldkogu. Üldkogul valiti erakonna esimeheks Kristiina Ojuland, samuti kinnitati erakonna põhikiri ja programm.
* Eruadmiral Tarmo Kõuts ja Tartu Ülikooli emeriitprofessor Ülo Vooglaid algatasid internetis kollektiivse pöördumise, millega nõutakse XII Riigikogult piirivalve kui iseseisva relvastatud organisatsiooni taastamist.

## [[2. november]]

* Burkina Faso pealinnas Ouagadougous ajas armee laiali seal jätkunud tuhandete osavõtjatega meeleavaldused. Burkina Faso riigitelevisiooni juures avas armee meeleavaldajate pihta ka tule, hukkus üks inimene.
* Kanada lennuvägi korraldas oma esimese rünnaku äärmusliku islamiliikumise Islamiriik positsioonidele Iraagis.
* Pakistani ja India piiril Lahore'i linna lähistel asuvas piiripunktis toimunud enesetapurünnakus hukkus vähemalt 45 ja sai vigastada veel ligi 70 inimest. Vastutuse rünnaku eest võttis islamiliikumise Ţālebān Pakistani haru.
* Rumeenias toimus presidendivalimiste esimene voor. Teise vooru pääsesid edasi senine peaminister, sotsiaaldemokraat Victor Ponta, kes sai 40,3% antud häältest, ja Sibiu saksa päritolu linnapea Klaus Iohannis, kes kogus 30,4% antud häältest.
* Ukrainast ebaseaduslikult eraldunud Donetski Rahvavabariigis ja Luhanski Rahvavabariigis toimusid parlamendivalimised. Ukraina valitsus ja Euroopa Liit on teatanud, et ei tunnista nende valimiste tulemusi.

## [[3. november]]

* Burkina Faso ajutine riigipea Yacouba Isaac Zida kinnitas oma valmisolekut anda võim lähiajal üle üleminekuvalitsusele ja nimetada ametisse tsiviilisikust president.
* Monacos algas Interpoli peaassamblee kolmepäevane istung. Eestit esindavad peaassambleel siseminister Hanno Pevkur ja siseministeeriumi asekantsler Erkki Koort.
* Sambia presidendi kohusetäitja, valitseva Patriootilise Rinde esimehe kohusetäitja Guy Scott vabastas ametist partei peasekretäri Edgar Lungu. Lungu, kes on ka riigi kaitseminister ja kandidaat eesseisvatel presidendivalimistel, kuulutas selle otsuse ebaseaduslikuks.
* Türgi kontrolli all olevas Bosporuse väinas läks ümber paat, mille peal oli 42 illegaalset immigranti Afganistanist. Õnnetuses hukkus vähemalt 24 inimest.
* Venezuela president Nicolás Maduro teatas, et tõstab detsembrist riigis miinimumpalka 15 protsenti. Venezuela aastane inflatsioon on kasvanud umbes 60 protsendini.
* Eesti president Toomas Hendrik Ilves vabastas Jürgen Ligi rahandusministri ametist ja nimetas uueks rahandusministriks Maris Lauri. Juba samal päeval andis Maris Lauri XII Riigikogu ees ametivande.
* Eesti välisminister Urmas Paet muutis oma varasemat otsust ja teatas, et võtab vastu Andrus Ansipist vabaks jäänud koha Euroopa Parlamendis. President Toomas Hendrik Ilves vabastas Urmas Paeti samal päeval välisministri ametist, välisministri kohuseid asus ajutiselt täitma väliskaubandus- ja ettevõtlusminister Anne Sulling.
* Eesti siseministeerium teatas, et kehtestas eelmisel nädalal Venemaa näitlejale Ivan Ohlobõstinile sissesõidukeelu, kuid ei avaldanud selle põhjuseid. Varem oli Ohlobõstinile rahvusliku vaenu õhutamise tõttu sissesõidukeelu kehtestanud ka Läti.
* Tallinnas avati rekonstrueeritud Pärnu maantee ja mööda seda kulgev uus trammide rööbastee. Vineeri trammipeatuses toimunud üritusel osalesid teiste seas keskkonnaminister Keit Pentus-Rosimannus ja Tallinna linnapea Edgar Savisaar.
* Tallinnas Kumu kunstimuuseumis tähistati Eesti Kunstiakadeemia asutamise 100. aastapäeva. Üritusel osalesid ka Eesti president Toomas Hendrik Ilves ja kultuuriminister Urve Tiidus.

## [[4. november]]

* Ameerika Ühendriikides toimusid Ameerika Ühendriikide Kongressi mõlema koja vahevalimised. Valimiste tulemusel saavutas Vabariiklik Partei kontrolli Senati üle ning suurendas oma enamust ka Esindajatekojas. Lisaks toimusid 36 osariigis ka kuberneride valimised, kus 24 osariigis võitsid samuti Vabariikliku Partei kandidaadid.
* Ameerika Ühendriikides otsustas föderaalne ringkonnakohtunik Daniel Crabtree, et Kansase osariigi kehtestatud samasooliste abielu sõlmimise keeld on Ameerika Ühendriikide põhiseadusega vastuolus ja kuulub tühistamisele. Kohtunik lükkas otsuse jõustumise 7 päeva edasi, et anda Kansase võimudele võimalus esitada soovi korral apellatsioonkaebus.
* Ameerika Ühendriikides Massachusettsi osariigis toimunud rahvahääletusel ei toetanud enamik hääletajaid seadusemuudatust, millega oleks tagasi pööratud 2011. aastal heaks kiidetud seadus, mis legaliseeris osariigis hasartmängud ja kasiinode rajamise.
* Ameerika Ühendriikides Oregoni ja Alaska osariikides toimunud rahvahääletustel legaliseeriti marihuaana kasutamine, kasvatamine ja müük. Mõlemas osariigis peaksid vastavad seadused jõustuma 2015. aastal. 
* Ameerika Ühendriikides Washingtonis toimunud rahvahääletusel kiideti 65% hääletanute toetusel heaks seadusemuudatus, mille kohaselt ei ole marihuaana omamine enam karistatav. Edaspidi võivad vähemalt 21-aastased Washingtoni elanikud karistamatult kaasas kanda kuni 57 grammi marihuaanat ja kasvatada isiklikuks tarbimiseks kuni kuut kanepitaime. Seadusemuudatuste jõustumiseks pealinna territooriumil on vajalik ka Ameerika Ühendriikide Kongressi heakskiit.
* Gruusia peaminister Irakli Garibašvili vabastas ametist kaitseminister Irakli Alasania ja nimetas tema asemel uueks kaitseministriks Mindia Džanelidze.
* Hispaania konstitutsioonikohus keelas teist korda Kataloonia iseseisvusreferendumi läbiviimise. Pärast kohtu esimest keeldu oli Kataloonia omavalitsus referendumi ümber nimetanud konsultatsiooniks, kuid nüüd peatas konstitutsioonikohus ka selle läbiviimise.
* Läti president Andris Bērziņš tegi senisele peaministrile Laimdota Straujumale ülesandeks uue valitsuse moodustamise.
* Sambia valitseva erakonna Patriootiline Rinne ajutine esimees Guy Scott tühistas laialdaste protestide tõttu oma eelmisel päeval tehtud otsuse ja ennistas erakonna peasekretäriks Edgar Lungu.
* Eesti väliskaubandus- ja ettevõtlusminister Anne Sulling osales Londonis Briti-Eesti kaubanduskoja korraldatud ärimissiooni raames toimuval konverentsil SmartEST.
* Tallinnas tähistati Eesti Panga asutamise 95. aastapäeva. Aastapäevaüritustel osalesid teiste seas peaminister Taavi Rõivas, rahandusminister Maris Lauri ja sotsiaalkaitseminister Helmen Kütt.
* XII Riigikogu liikmena taastas oma volitused senine rahandusminister Jürgen Ligi. Seoses tema tagasipöördumisega Riigikokku lõppesid eelmisel päeval teda asendanud Tõnu Juuli Riigikogu liikmena.

## [[5. november]]

* Ameerika Ühendriikides Saint Louises tunnistas ringkonnakohtunik Rex Burlison põhiseadusega vastuolus olevaks Missouri osariigi samasooliste abielu sõlmimise keeluga.
* Bulgaaria president Rosen Plevneliev tegi parlamendivalimised võitnud erakonna GERB juhile Bojko Borisovile ettepaneku valitsuse moodustamiseks.
* Gruusias puhkes kaitseministri Irakli Alasania vallandamise tõttu valitsuskriis. Valitsuskoalitsioonist lahkus Alasania juhitav erakond Meie Gruusia – Vabad Demokraadid ja ameti panid maha välisminister Maia Pandžikidze ning eurointegratsiooniminister Aleksi Petriašvili. Tagasi astus ka üks Gruusia asevälisministritest.
* Liibanoni parlament kiitis heaks enda volituste pikendamise 2017. aastani, tuues põhjuseks Süüria kodusõjast tingitud ebastabiilse julgeolekuolukorra.
* Läti pealinnas Riias algas Baltimaade kaitsevägede juhatajate kolmepäevane kohtumine. 
* Läti Seim kinnitas häältega 61:39 ametisse peaminister Laimdota Straujuma teise valitsuse. 
* Mongoolia parlament avaldas häältega 36:30 umbusaldust peaminister Norovõn Altanhujagile. Peaministri kohuseid asus täitma Dendev Terbishdagda.
* Eesti president Toomas Hendrik Ilves alustas kolmepäevast töövisiiti Saksamaal.
* Eesti Reformierakonna juhatus kinnitas ühehäälselt uueks välisministri kandidaadiks senise keskkonnaministri Keit Pentus-Rosimannuse ja keskkonnaministri kandidaadiks Riigikogu riigikaitsekomisjoni senise esimehe Mati Raidma.
* Eesti Sõjamuuseumi direktorina asus ametisse kauaaegne kaitseministeeriumi ametnik Hellar Lill.
* Võru maakonnas Urvaste vallas avati täielikult renoveeritud Urvaste koolimaja. Koolihoone avamisel osales ka haridus- ja teadusministeeriumi kantsler Janar Holm.

## [[6. november]]

* Ameerika Ühendriikides avaldas katoliku kiriku Chicago peapiiskopkond internetis 36 laste ahistamises kahtlustatud preestri toimikud, et näidata avalikkusele, kuidas kirik on nende süüasjades uurimist läbi viinud.
* Ameerika Ühendriikides Cincinnatis jättis 6. föderaalne ringkonnakohus jõusse samasooliste abielu keelu või piirangud Kentucky, Michigani, Ohio ja Tennessee osariigis. Samasooliste abielu pooldajad lubasid otsuse edasi kaevata ülemkohtusse.
* Ameerika Ühendriikides Idaho osariigis Boise'i lennuvälja lähistel kukkus alla rahvuskaardi helikopter AH-64D Apache. Hukkusid mõlemad helikopteri piloodid.
* Belgia pealinnas Brüsselis avaldas ligi 100 000 inimest meelt uue paremtsentristliku valitsuse kärpekavade vastu. Pärast rahumeelset protestimarssi puhkesid mõnesaja meeleavaldaja ja politsei vahel vägivaldsed kokkupõrked. Meeleavaldajad süütasid autosid ja ründasid politseinikke, politsei kasutas nende laialiajamiseks veekahureid ja pipragaasi.
* Läti välisminister Edgars Rinkēvičs andis teada oma homoseksuaalsusest. Rinkēvičsist sai esimene tipp-poliitik Lätis ja ka kogu endise NSV Liidu territooriumil, kes on oma homoseksuaalsuse avalikustanud.
* Prantsusmaa president François Hollande lubas, et tema valitsus ei kehtesta 2015. aastal ühtegi uut maksu.
* Eesti peaminister Taavi Rõivas alustas kahepäevast visiiti Soomes, et osaleda Suurbritannia, Põhjamaade ja Baltimaade valitsusjuhtide kohtumisel.

## [[7. november]]

* Ameerika Ühendriikide võimud kinnitasid, et president Barack Obama on heaks kiitnud täiendavalt 1500 sõjaväelase saatmise Iraaki. Sõjaväelaste ülesanne on Iraagi üksuste nõustamine ja koolitamine.
* Belgias Brüsselis toimus Euroopa Liidu rahandusnõukogu kohtumine, kus Eestit esindasid rahandusminister Maris Lauri ja rahandusministeeriumi asekantsler Märten Ross.
* Bulgaaria parlament kinnitas häältega 149:85 ametisse peaminister Bojko Borisovi. Häältega 136:97 kinnitati ametisse ka tema valitsuskabinet.
* Jeemeni peaminister Ḩālid Bāḩah tegi teatavaks oma valitsuse koosseisu. 
* Kanada peaminister Stephen Harper alustas ametlikku visiiti Hiinas, mille peamine eesmärk on parandada ja tihendada kahe riigi vahelisi kaubandussuhteid.
* Paapua Uus-Guinea Uus-Britannia saare lähistel toimus maavärin magnituudiga 6,9, kuid esialgsetel andmetel purustusi ega inimohvreid sellega ei kaasnenud.
* Soomes Espoos toimus Suurbritannia, Põhjamaade ja Baltimaade peaministrite kohtumine.
* Soome Eduskunnas toimunud usaldushääletusel toetati napilt peaminister Alexander Stubbi valitsuskabineti ametis jätkamist. Valitsuse usaldamise poolt hääletas 97 parlamendiliiget, valitsuse umbusaldamist toetas 94 parlamendiliiget.
* Ukraina kriis:
** NATO kinnitas, et Venemaa on suurendanud oma sõjalist kohalolekut Ukraina piiri lähistel.
** Ukraina keskpank teatas, et riigi valuutareservid langesid oktoobris viimase 9 aasta madalaimale tasemele, moodustades vaid 12,6 miljardit USA dollarit.
* Eesti haridus- ja teadusminister Jevgeni Ossinovski külastas Ahtmet, kus ta pani nurgakivi Ahtme Kooli juurdeehitusele.
* Tallinnas algas XIII rahvusvaheline kinnisvarakonverents, mille avas majandus- ja taristuminister Urve Palo.
* Eestis tähistati prokuratuuri 96. aastapäeva. Ühtlasi anti üle aasta prokuröri nimetus, mille pälvisid sel aastal riigiprokurörid Inna Ombler ja Laura Feldmanis.
* Jõhvis Jõhvi Kontserdimajas tähistati Politsei- ja Piirivalveameti asutamise 96. aastapäeva. Aastapäevaüritusel osales ka siseminister Hanno Pevkur.

## [[8. november]]

* Ameerika Ühendriikide president Barack Obama nimetas justiitsministri kandidaadiks New Yorgi Brooklyni föderaalprokuröri Loretta Lynchi.
* India politsei vahistas 36-aastase naise, kes kavatses väidetavalt korraldada atentaadi Bangladeshi peaministrile Hāsinā Oyājedile.
* Jeemenis teatasid pealinna Sanaad kontrollivad šiiidi mässulised, et ei pea vastuvõetavaks peaminister Ḩālid Bāḩah' valitsuse koosseisu. Vaatamata sellele andis valitsus järgmisel päeval ametivande.
* Mehhiko pealinnas Méxicos nõudsid tuhanded meeleavaldajad president Enrique Peña Nieto tagasiastumist ja süütasid põlema presidendipalee sissekäigu. Mehhiklasi on vihastanud 43 üliõpilase röövimine korrumpeerunud politseinike poolt, kes loovutasid nad kuritegelikule rühmitusele, mis ilmselt mõrvas kõik 43 noorukit.
* Põhja-Korea vabastas Ameerika Ühendriikide kodanikud Kenneth Bae ja Matthew Todd Milleri, kes mõlemad olid süüdi mõistetud spioneerimises ja mõistetud pikaajalisele sunnitööle.
* Saksamaal Berliinis peetud kõnes hoiatas NSV Liidu viimane riigipea Mihhail Gorbatšov, et maailm seisab uue külma sõja lävel. Ta kritiseeris lääneriikide poliitikat Venemaa suhtes ja avaldas kahetsust, et Euroopa ei ole suutnud võtta globaliseerunud maailmas liidrirolli.
* Vatikanis tegi paavst Franciscus personalimuudatusi. Kõrgeima kirikliku apellatsioonikohtu apostelliku signatuuri esimehe kohalt vabastati konservatiivne kardinal Raymond Leo Burke, tema asemele nimetati Dominique Mamberti. Vatikani riiklike välissuhete sekretäriks ehk välisministriks nimetati peapiiskop Paul Gallagher, kes vahetas sellel kohal välja Burke'i koha saanud peapiiskop Mamberti.
* Eesti president Toomas Hendrik Ilves alustas neli päeva kestvat visiiti Araabia Ühendemiraatides, et osaleda Dubais toimunud Maailma Majandusfoorumi küberjulgeoleku nõukogu koosolekul.

## [[9. november]]

* Burkina Faso armee, opositsioonirühmitused, kodanikuühiskonna liikumised ja usujuhid jõudsid kokkuleppele üleminekukavas, mis näeb ette sõjaväe osalusel moodustatava 90-liikmelise üleminekuparlamendi kokkukutsumise ja üleminekuvalitsuse moodustamise, mille 25 liiget ei tohi osaleda 2015. aastaks kavandatud üldvalimistel.
* Egiptuse kõige aktiivsem islamistlik relvarühmitus Anşār Bait al-Maqdis avaldas helisalvestise, milles vandus truudust islamistlikule äärmusorganisatsioonile Islamiriik.
* Hispaanias Kataloonias toimus vabatahtlikel alustel läbi viidud iseseisvusreferendum, millel puudus juriidiline siduvus. 80,7% hääletanutest toetasid Kataloonia iseseisvumist. Hääletamas käis umbes 2,23 miljonit inimest 5,4 miljonist hääleõiguslikust elanikust.
* Omaanis algasid Iraani, Ameerika Ühendriikide ja Euroopa Liidu järjekordsed läbirääkimised Iraani tuumaprogrammi küsimuses. 
* Ukraina kriis:
** Ukrainas Donetskis tulistati linna suurtükkidest. Ajakirjanike hinnangul tulistati nii mässuliste kui ka valitsusvägede kontrolli all olevalt territooriumilt. Tegemist oli kõige ulatuslikuma tulevahetusega alates kaks kuud kehtinud vaherahu (mida on korduvalt rikutud) algusest.
** Hiinas Pekingis toimunud Jaapani peaministri Shinzō Abe ja Venemaa presidendi Vladimir Putini kohtumisel väljendas Jaapani peaminister muret olukorra pärast Ukrainas ja kutsus Venemaa riigipead andma oma panuse Ukraina idaosas kehtiva vaherahu tagamiseks.
* Ungari pealinnas Budapestis toimus taas tuhandete osavõtjatega valitsusvastane meeleavaldus. Sel korral avaldati meelt maksuametis vohava korruptsiooni vastu ja nõuti demokraatlike vabaduste laiendamist.
* Eestis teatas varem Eesti Reformierakonda kuulunud ja sealt välja heidetud Silver Meikar ühinemisest Sotsiaaldemokraatliku Erakonnaga ja osalemisest kandidaadina Riigikogu valimistel.
* Eesti Naisliit andis Tallinnas Estonia kontserdisaalis üle aasta isa 2014 aunimetuse, mille pälvis lennusalga eskadrilli ülem Valeri Kutuzov. Kutuzov on esimene venekeelne Eesti elanik, kes on selle aunimetuse saanud.
* Tallinnas Okupatsioonide Muuseumi kõrval avati Berliini müüri originaalelemendi väljapanek. Killukese Berliini müürist kinkis Eestile Berliini senat Berliini müüri langemise 25. aastapäeva puhul. Väljapaneku avamisel osales ka Eesti peaminister Taavi Rõivas.

## [[10. november]]

* Albaania peaminister Edi Rama külastas Belgradi ja kohtus seal Serbia peaministri Aleksandar Vučićiga. Rama oli esimene Albaania riigijuht, kes on Serbiat viimase 68 aasta vältel külastanud. Kohtumine lõppes halvasti, kui peaministrid läksid avalikult tülli Kosovo iseseisvuse üle diskuteerides.
* Ameerika Ühendriigid kehtestasid sanktsioonid Jeemeni endisele presidendile ‘Alī ‘Abdullāh Sāliḩile ja kahele šiiitide mässulise rühmituse al-Ḩūthiyyūn juhile, kellele kõigile pandi süüks rahu ja julgeoleku ohustamist Jeemenis.
* Belgias Brüsselis algas Euroopa Liidu põllumajandus- ja kalandusnõukogu kahepäevane istung, kus arutati Euroopa Liidu 2015. aasta eelarvet ning kohtuti Euroopa Komisjoni uue põllumajandusvoliniku Phil Hoganiga. Eestit esindas kohtumisel põllumajandusminister Ivari Padar.
* Hiinas Pekingis algas Aasia ja Vaikse Ookeani Majanduskoostöö foorumi kolmepäevane nõupidamine.
** Foorumi ajal kohtusid Hiina president Xi Jinping ja Jaapani peaminister Shinzō Abe. Lühikestel läbirääkimistel lepiti kokku mehhanismi loomises territoriaalvete küsimustes tekkinud ja tekkivate kriiside lahendamiseks ning otsustati elavdada seni külmutatud seisus olnud kahepoolseid diplomaatilisi suhteid.
* Rumeenias astus ametist tagasi välisminister Titus Corlățean, keda süüdistati presidendivalimiste ajal ebapiisavas valimisjaoskondade avamises välisriikides. Uueks välisministriks sai Teodor Meleșcanu.
* Venemaa keskpank teatas, et lasi Venemaa rubla kursi vabaks. Ainuüksi viimase kuu jooksul oli kespank rubla kursi säilitamiseks kulutanud umbes 30 miljardit USA dollarit.
* Venemaal alustas tegevust uudisteagentuur Sputnik, mille üks eesmärke on seista vastu "Lääne propagandale". Uudisteagentuur hakkas edastama esialgu uudiseid ja saateid inglise, hispaania, araabia ja hiina keeles.
* Eesti kaitseminister Sven Mikser osales Rootsis Euroopa Liidu Põhjala lahingugrupi poliitilis-sõjalisel õppusel Polex.
* Eesti kultuuriminister Urve Tiidus külastas Kohtla-Järve kultuuriasutusi ja kohtus Kohtla-Järve linnapea Jevgeni Solovjoviga.
* Eesti suursaadik Brasiilias Mart Tarmak andis Brasiilia presidendile Dilma Rousseffile üle oma volikirja.
* Eestis algas energiasäästunädal, mille eesmärk on tutvustada elanikele, korteriühistutele ja ettevõtetele eri võimalusi energia säästmiseks. Nädala avamisel esines kõnega majandus- ja taristuminister Urve Palo.
* Eesti energiavõrkude ettevõte Elering allkirjastas Soome energiafirmaga Fortum lepingu 51-protsendilise osaluse omandamiseks Eesti gaasivõrke haldavas ettevõttes EG Võrguteenus. Tehingu väärtuseks on 27,5 miljonit eurot.
* Tallinnas Estonia kontserdisaalis toimus Eesti kaitseväe 96. aastapäeva pidulik tähistamine. Üritusel anti üle ka aasta ohvitseri aunimetus, mille pälvis Ämari lennubaasi ülem kolonelleitnant Rauno Sirk.

## [[11. november]]

* Euroopa Kohus otsustas, et Euroopa Liidu liikmesriigid ei ole kohustatud maksma sotsiaaltoetusi töötutele immigrantidele teistest Euroopa Liidu riikidest ega andma üleüldse elamisluba isikutele, kellel puuduvad vahendid enda ülalpidamiseks.
* Hiinas Pekingis toimunud Hiina presidendi Xi Jinpingi ja Filipiinide presidendi Benigno Aquino III lühikesel mitteametlikul kohtumisel lubati otsida mõlemapoolselt lahendusi merepiiri puudutavate tüliküsimuste lahendamiseks Lõuna-Hiina merel.
* Leedu siseministrina astus ametisse senine Leedu politsei ülemkomissar Saulius Skvernelis.
* Lõuna-Koreas Gwangju linnas mõistis kohus 36 aastaks vangi aprillis 2014 põhja läinud parvlaeva Sewol kapteni. Laeva peainsenerile mõisteti 30-aastane vangistus. Ka ülejäänud 13 eluga pääsenud meeskonnaliiget mõisteti eri süüdistuste alusel 5–20 aastaks vangi. Laevaõnnetuses hukkus 304 inimest, kellest enamik olid keskkooliõpilased.
* Poola pealinnas Varssavis toimus traditsiooniline iga-aastane rahvuslaste marss, millel osales kümneid tuhandeid inimesi. Üldisest marsist eraldus mõnisada maskidega meest, kes hakkasid vägivallatsema ja ründama politseinikke. Nende ohjeldamiseks oli politsei sunnitud kasutama veekahureid ja kummikuule.
* Sri Lanka parlamendi alamkoja esimees teatas, et riigi ülemkohus andis president Mahinda Rajapaksale loa kandideerida presidendiks ka kolmandaks ametiajaks.
* Eesti peaminister Taavi Rõivas külastas Lääne-Viru maakonda. Muuhulgas tutvus ta ka Tapa sõjaväelinnakuga.
* Tallinnas admiral Johan Pitka mälestusmärgi juures tähistati piduliku rivistusega Kaitseliidu 96. aastapäeva.
* Tallinki nõukogu rahuldas ettevõtte juhatuse kauaaegse esimehe Enn Pandi avalduse ametist lahkumiseks alates 1. jaanuarist 2015 ja nimetas alates sellest kuupäevast uueks juhatuse esimeheks ettevõtte senise finantsjuhi Janek Stalmeistri.

## [[12. november]]

* Ameerika Ühendriikide riigisekretär John Kerry külastas Jordaaniat, et pidada kuningas ‘Abd Allāh II kõnelusi pingelise olukorra üle Jeruusalemmas ja arutada võitlust islamistliku äärmusorganisatsiooniga Islamiriik.
* Ameerika Ühendriikide president Barack Obama ja Hiina president Xi Jinping teatasid kliimakokkuleppe saavutamisest. Selle kohaselt alandavad Ameerika Ühendriigid perioodil 2005–2025 kasvuhoonegaaside emissiooni 26%. Hiina omalt poolt lubas kiirendada taastuvenergia kasutuse laiendamist ja nõustus vähendama kasvuhoonegaaside emissiooni alates 2030. aastast.
* Aserbaidžaani kaitsejõud tulistasid alla Mägi-Karabahhi kaitsejõudude helikopteri. Aserbaidžaan väitis, et tegemist oli tegelikult Armeenia helikopteriga, mis üritas rünnata Aserbaidžaani sõjaväelasi Mägi-Karabahhi piiril. Nii Armeenia kui ka Aserbaidžaan süüdistasid teineteist 20 aastat kestnud relvarahu rikkumises.
* Euroopa Kosmoseagentuuri Rosetta missiooni raames maabus robotsond Philae edukalt komeedil 67P/Tšurjumov-Gerassimenko. Tegemist oli esimese korraga inimkonna ajaloos, kui kosmoseaparaat maabus komeedi pinnale.
* Iisraeli võimud kiitsid heaks 200 uue elamu rajamise Jeruusalemma põhjaossa, mida Palestiina peab enda territooriumiks.
* Iraagi peaminister Ḩaidar al-‘Ibādī saatis erru 26 kõrget armeeohvitseri, keda ta süüdistas korruptsioonis ja ebakompetentsuses. Peaministri otsuse tingis Iraagi kaitsejõudude suutmatus osutada efektiivset vastupanu äärmusliku islamiliikumise Islamiriik võitlejatele.
* Jaapani konservatiivne ajaleht Sankei teatas, et peaminister Shinzō Abe lükkab kavandatud maksutõusu edasi 2017. aastasse ja korraldab detsembris 2014 erakorralised parlamendi alamkoja valimised.
* Türgis İstanbulis ründasid äärmusrahvusliku liikumise Türgi Noorteliit liikmed tänaval kõndinud kolme Ameerika Ühendriikide mereväelast, sõimasid neid mõrvariteks ja loopisid oranži värviga. Ameerika Ühendriikide saatkond mõistis rünnaku hukka.
* Türgi keskvalimiskomisjon karistas Türgi riiklikku televisiooni TRT toonase peaministri Recep Tayyip Erdoğani eelistatud kohtlemise eest presidendivalimiste kampaania ajal. TRT näitas ligi 5,5 tundi Erdoğani kõnesid, samal ajal kui ühegi tema vastaskandidaadi kõnet üle ei kantud.

## [[13. november]]

* Ameerika Ühendriikides kiitis New Jersey osariigi parlamendi alamkoda heaks seaduseelnõu, mis seadustab ülemkoja heakskiidu korral abistatud enesetapu surmavalt haigetele patsientidele.
* Birmas ASEANi tippkohtumisel kohtusid Ameerika Ühendriikide president Barack Obama ja Venemaa peaminister Dmitri Medvedev. Pärast kohtumist ütles Medvedev, et Venemaa ja lääneriikide suhete parandamise eeltingimuseks on Venemaa vastu kehtestatud majandussanktsioonide tühistamine.
* Burkina Faso armee juhtkond, usujuhid, erakondade ja kodanikuliikumise esindajad kiitsid ühehäälselt heaks harta, mis näeb ette üleminekuvalitsuse ja ajutise parlamendi moodustamise täpse korra ning naasmise demokraatliku valitsemissüsteemi juurde 2015. aastal.
* Norras Oslos toimunud Suurbritannia, Balti- ja Põhjamaade kaitseministrite kohtumisel lepiti kokku julgeolekualase koostöö tõhustamises, et reageerida efektiivsemalt Venemaa sõjalistele demonstratsioonidele Läänemere piirkonnas.
* Eesti kaitseväe juhataja kindralmajor Riho Terras alustas kahepäevast visiiti Belgias, et kohtuda Brüsselis NATO peakorteris NATO Euroopa liitlasvägede ülema kindral Philip Breedlove'iga ning arutada temaga üldist julgeolekuolukorda ja kaitsekoostööd.
* Eestit külastas Soome Euroopa Liidu asjade ja väliskaubandusminister Lenita Anneli Toivakka, kes kohtus Tallinnas oma Eesti kolleegi Anne Sullinguga.
* Moskva Patriarhaadi Eesti Õigeusu Kirik registreeris esimese õigeusu koguduse Jõgeva linnas. Jõgeva Issanda Risti Väljatoomise Püha kogudus alustas järgmisel päeval tegevust piduliku liturgiaga, mille viis läbi Narva ja Peipsiveere piiskop Lazar.
* Paide kultuurikeskuses toimus VIII Eesti Spordi Kongress, mille avas kultuuriminister Urve Tiidus.
* Tallinna lauluväljakul tähistati Reformierakonna asutamise 20. aastapäeva, millel osales külalisena ka Soome kaitseminister Carl Haglund. Samal üritusel kuulutas Liberalismi Akadeemia välja 2014. aasta aasta liberaali, kelleks sai Estonian Business Schooli rajaja Madis Habakuk.

## [[14. november]]

* Belgias Brüsselis toimunud Euroopa Liidu eelarvekõnelustel Euroopa Parlamendi ja liikmesriikide vahel ei suudetud jõuda eelarves kokkuleppele. Euroopa Parlamendi delegatsioon lahkus kõnelustelt.
* Hiina peaminister Li Keqiang ja Birma president Thein Sein allkirjastasid Naypyidaws 7,8 miljardi USA dollari väärtuses koostöökokkuleppeid energia, põllumajanduse, telekommunikatsiooni, finantside ja infrastruktuuride valdkonnas. Pooled otsustasid asutada energiakoostöö komitee, heaks kiideti maagaasil töötavate elektrijaamade ehitamine Birmasse Hiina ettevõtete poolt.
* Itaalia suuremates linnades toimusid vasakerakondade, tööliste ja üliõpilaste meeleavaldused peaminister Matteo Renzi kavandatavate tööturureformide vastu.
* Peruu rannikut tabas maavärin magnituudiga 5,6, mille epitsenter asus Mala rannikulinnast 12 km kaugusel Vaikses ookeanis. Maavärinat oli tunda pealinnas Limas, lühikeseks ajaks katkes mobiiliside. Olulisi purustusi ega inimohvreid maavärinaga ei kaasnenud.
* Rootsi kaitsejõud kinnitasid, et oktoobris läbi viidud operatsioon Stockholmi lähedal Rootsi territoriaalvetes oli seotud välisriigi allveelaeva otsimisega ja et kaitsejõududel on piisavaid tõendeid, et välisriigi allveelaev sel ajal tõepoolest Rootsi vetes ka viibis.
* Serbia korraldas koostöös Venemaaga ühepäevase terrorismivastase võitluse õppuse. Õppusel osales 200 Venemaa õhudessantväelast.
* Suurbritannia peaminister David Cameron teatas, et plaanib menetlusse anda seaduseelnõu, mis keelaks võõrriikides islamistide üksuste koosseisus võidelnud brittidel tagasipöördumise kodumaale.
* Šotimaa peaminister Alex Salmond teatas, et ei välista uue iseseisvusreferendumi korraldamist, kui Suurbritannia ei asu kiirelt ellu viima oma lubadust Šotimaa autonoomia suurendamiseks.
* Venemaal Moskvas pikendas kohus nelja kuu võrra naftamagnaadi Viktor Jevtušenkovi koduaresti. Jevtušenkov paigutati koduaresti septembris, teda süüdistatakse rahapesus ja tema enamusaktsiad korporatsioonis Sistema on külmutatud.
* Eestis Tallinnas Nordea Kontserdimajas toimus Pimedate Ööde Filmifestivali avatseremoonia. Üritusel osales ka kultuuriminister Urve Tiidus.
* Tallinnas Kaitsepolitseiameti ruumides tähistati Eesti politsei 96. aastapäeva. Pidulikul üritusel osales ka siseminister Hanno Pevkur.

## [[15. november]]

* Ameerika Ühendriikides Texases Houstoni lähistel La Porte'i linnas ettevõtte DuPont tehases toimunud metüülmerkaptaani lekke tulemusel suri 4 töölist ning veel 1 tööline vajas haiglaravi.
* Araabia Ühendemiraadid kandsid Muslimi Vennaskonna ja selle kohalikud sõsarorganisatsioonid terroristlike ühenduste nimekirja.
* Austraalias Brisbane'is algas grupi G20 kahepäevane tippkohtumine.
* Burkina Faso riigipea kohusetäitja Yacouba Isaac Zida teatas, et taastas riigi põhiseaduse kehtivuse, mis oli peatatud pärast president Blaise Compaoré tagasiastumist 31. oktoobril.
* Gruusia pealinnas Thbilisis avaldasid tuhanded inimesed meelt Venemaa poliitika vastu Abhaasias ja Lõuna-Osseetias ning süüdistasid Gruusia võime passiivsuses riiklike ja rahvuslike huvide kaitsmisel.
* Hongkongi protestiliikumise kolme üliõpilastest juhti ei lubatud Hiina pealinna Pekingisse suunduvale lennule. Liikumise juhid soovisid viia oma nõudmised valimisõiguse laiendamiseks Hiina keskvalitsuse ette.
* Serbia pealinnas Belgradis kogunesid tuhanded inimesed tervitama ja toetama äärmusrahvuslasest sõjakurjategijat Vojislav Seseljit, kelle Endise Jugoslaavia Rahvusvaheline Kriminaaltribunal vabastas kohtu alt tema halva tervisliku seisundi tõttu.
* Ukraina kriis: Ukraina president Petro Porošenko andis välja mitu korraldust, mille alusel suletakse mässuliste kontrolli all olevatel territooriumitel Ukraina riigiasutused ja riiklikud ettevõtted ning lõpetatakse pangateenuste osutamine.
* Vietnami parlamendis toimus usaldushääletus peaminister Nguyễn Tấn Dũngi suhtes. 64% parlamendiliikmetest usaldasid peaministrit, 14% väljendasid kahtlusi tema tööga toimetuleku suhtes. Kokku läbis usaldushääletuse parlamendis 50 kõrgemat riigiametnikku.
* Eestis jätkas Kaitseliit oma 96. aastapäeva tähistamist Türi kultuurikeskuses toimunud piduliku kontsert-vastuvõtuga.
* Eesti raudtee-ettevõte Eesti Liinirongid tõstis oma liinidel piletihinda keskmiselt 7–8 protsenti.

## [[16. november]]

* Austraalias Brisbane'is toimunud grupi G20 tippkohtumisel allkirjastati kasvupakt, mille eesmärk on tagada järgmise viie aasta jooksul vähemalt 2,1% ülemaailmne majanduskasv. G20 riigijuhid esinesid teravate avaldustega ka Venemaa aadressil, kutsudes president Vladimir Putinit lahendama Ukraina konflikti ning ähvardades teda vastasel juhul uute sanktsioonide ja rahvusvahelise isolatsiooniga. President Putin lahkus kohtumiselt varem, põhjendades seda pika tagasisõidu ja unevajadusega.
* Colombia president Juan Manuel Santos andis korralduse lõpetada läbirääkimised vasakäärmusliku relvarühmitusega FARC. Otsuse tingis kolme inimese röövimine FARC-i poolt samal päeval. Röövitute seas oli ka Colombia kaitsejõudude kindral Ruben Dario Alzate.
* Iisraelis Jeruusalemmas kohtusid Iisraeli välisminister Avigdor Lieberman ja Saksamaa välisminister Grank-Walter Steinmeier. Kohtumisel teatas Lieberman, et Iisraeli võimud ei kavatse peatada ega takistada juudi asunduste rajamist õiguslikult palestiinlastele kuuluvas Ida-Jeruusalemmas.
* Islamistide äärmusorganisatsioon Islamiriik postitas internetti järjekordse video pantvangi hukkamisest. Seekordseks ohvriks oli organisatsiooni käes vangis olnud Ameerika Ühendriikide kodanik Peter Kassig.
* Poolas toimusid kohalike omavalitsuste valimised, mille võitis valitsev liberaalne erakond Kodanikuplatvorm. Esialgsete andmete põhjal võitjaks kuulutatud opositsioonierakond, konservatiivne Õigus ja Õiglus nõudis pärast tulemuste selgumist häälte ülelugemist.
* Rumeenias toimus presidendivalimiste teine voor. Üllatuslikult võitis valimised opositsiooni kandidaat Klaus Iohannis, kes sai 54,4% häältest. Tema vastaskandidaat, peaminister Victor Ponta pälvis 45,6% valijate toetuse. Kokku käis valimas 64,1% valimisõiguslikest kodanikest.
* Ukrainas Donetski oblastis algasid juulis alla tulistatud Malaysia Airlinesi lennu 17 lennukirusude koristustööd, mis olid seni veninud piirkonnas jätkuva sõjategevuse tõttu.
* Eesti siseminister Hanno Pevkur ja siseministeeriumi asekantsler Erkki Koort alustasid viiepäevast visiiti Afganistanis.

## [[17. november]]

* Bosnias ja Hertsegoviinas vannutati ametisse presidentuuri uus koosseis. Presidentuuri esimeheks sai Mladen Ivanić.
* Burkina Faso riigipea kohusetäitjaks nimetati endine välisminister Michel Kafando, kes astus ametisse järgmisel päeval. 
* Inglismaa Kirikus jõustus uus kirikuseadus, mis muuhulgas seadustas ka naiste pühitsemise piiskopiametisse.
* Paavst Franciscus teatas oma kavast külastada 2015. aastal Ameerika Ühendriike.
* Suurbritannias Londonis evakueeriti inimesed ühest Suurbritannia parlamendi büroohoonest, sest sinna oli saabunud kahtlane saadetis. Mingit ohtu parlamendiliikmetele ega neid teenindavatele ametnikele siiski ei tuvastatud ning inimesed lubati peatselt ametiruumidesse tagasi.
* Eestis XII Riigikogu ees annavad ametivande ja astuvad sellega ametisse välisminister Keit Pentus-Rosimannus ja keskkonnaminister Mati Raidma.
* Eesti peaminister Taavi Rõivas alustas kahepäevast ametlikku visiiti Soomes.

## [[18. november]]

* Ameerika Ühendriikide Senatis kukkus läbi seaduseelnõu, mille eesmärk oli seadustada Keystone XL torujuhtme rajamine Kanada naftaliivadelt Ameerika Ühendriikidesse. Eelnõu poolt oli 59 senaatorit, vastu 41; selle jõustumiseks oleks vaja olnud 60 häält. President Barack Obama on olnud torujuhtme rajamise vastu ja oleks seaduse ilmselt vetostanud.
* Iisraelis Jeruusalemma lääneosas tungis kaks lihunikukirveste ja tulirelvadega relvastatud palestiinlast sünagoogi, kus nad tapsid 4 rabi ja haavasid veel 8 inimest. Sündmuskohale saabunud politsei lasi terroristid maha.
* Rumeenias astus tagasi alles 10. novembril välisministriks nimetatud Teodor Meleșcanu.
* Eesti president Toomas Hendrik Ilves nimetas Mart Tarmaku ka Eesti suursaadikuks Peruus. Mart Tarmak on ühtlasi Eesti suursaadik Brasiilias ja Colombias.
* Eesti kaitseminister Sven Mikser allkirjastas Ameerika Ühendriikide suursaadiku Jeffrey D. Levine'iga lepingu 12 tankitõrjesüsteemi Javelin ostuks.
* Eesti väliskaubandus- ja ettevõtlusminister Anne Sulling alustas kahepäevast visiiti Hispaanias, et osaleda Barcelonas toimuval näitusmessil Smart City Expo.
* Eesti sotsiaalkaitseminister Helmen Kütt alustas kahepäevast visiiti Belgias Brüsselis, et osaleda rahvusvahelise organisatsiooni Eurochild aastakonverentsil.
* Eestit külastas Rootsi panganduskontserni SEB juhtide delegatsioon, kes kohtus muuhulgas ka Eesti rahandusministri Maris Lauriga.

## [[19. november]]

* Ameerika Ühendriikides New Yorgis dekriminaliseeriti kuni 25 grammi marihuaana omamine. Edaspidi on see tsiviilrikkumine, mille eest karistatakse vaid rahatrahviga. 
* Burkina Faso presidendi kohusetäitja Michel Kafando nimetas peaministriks kolonelleitnant Yacouba Isaac Zida.
* Iisraeli võimud kiitsid lõplikult heaks 78 uue elamu rajamise Palestiinale kuuluvasse Jeruusalemma idaossa.
* Kosovos jõudsid senine valitsev Kosovo Demokraatlik Partei ja seni opositsioonis olnud Kosovo Demokraatlik Liiga pärast viis kuud kestnud poliitilist ebastabiilsust kokkuleppele valitsuskoalitsiooni moodustamises. Uues valitsuses saab peaministri koha Kosovo Demokraatlik Liiga.
* Liibanoni parlamendis pidi toimuma presidendivalimiste järjekordne voor, kuid see jäi taas kvoorumi puudumisel ära ja lükati edasi 10. detsembrile.
* Rumeenia välisministrina vannutati ametisse senine suursaadik Euroopa Liidu juures Mihnea Motoc.
* Saalomoni Saartel toimusid parlamendivalimised. 50-kohalises parlamendis läks 32 kohta parteitutele kandidaatidele, erakondadest saavutas 7 kohaga parima tulemuse Demokraatliku Alliansi Partei. Oma parlamendikoha kaotas valimistel peaminister Gordon Darcy Lilo.
* Saksamaal Tüüringi liidumaal sõlmisid Saksamaa Sotsiaaldemokraatlik Partei ja Ida-Saksamaa sotsialistlikust parteist välja kasvanud erakond Die Linke koalitsiooni. Tegemist on kahe erakonna esimese koalitsiooniga, mis tagab endise Ida-Saksamaa valitseva Sotsialistliku Ühtsuspartei õigusjärglasele esimest korda liidumaa peaministri ametikoha.
* Suurbritannias valiti Šotimaa uueks peaministriks Šoti Rahvuspartei kandidaat Nicola Sturgeon.
* Venemaa president Vladimir Putin nimetas Ungarit Venemaa üheks olulisemaks välispartneriks ning rõhutas vajadust parandada ja tihendada suhteid ka Põhja-Koreaga.
* Eesti justiitsminister Andres Anvelt andis üle kodanikujulguse aumärgid.
* Eestisse saabus visiidile NATO Euroopa vägede ülemjuhataja kindral Philip Breedlove.

## [[20. november]]

* Ameerika Ühendriikide president Barack Obama avalikustas oma immigratsioonireformi kava. Selle kohaselt antakse võimalus vähemalt viis aastat Ameerika Ühendriikide territooriumil elanud illegaalsetele immigrantidele ja neile illegaalsetele immigrantidele, kelle lapsed on juba Ameerika Ühendriikide kodanikud, riigis ametlikult tööd teha, kuid neile ei laiendata valimisõigust ja neile ei pea pakkuma tervisekindlustust samadel alustel Ameerika Ühendriikide kodanikega. Reaalselt puudutavad muudatused umbes 4,4 illegaalset immigranti. President otsustas reformi jõustada oma dekreetidega, minnes mööda Ameerika Ühendriikide Kongressist.
* Ameerika Ühendriikides Florida osariigis Tallahassees asuvas Florida Osariigi Ülikoolis toimus tulistamine. Ülikooli vilistlane, 31-aastane Myron May avas tule ja haavas kolme inimest, neist ühte raskelt. Mõned minutid hiljem lasi politsei tulistaja ülikooli raamatukogu lähistel maha.
* Ameerika Ühendriikide Ülemkohus lükkas tagasi Lõuna-Carolina peaprokuröri taotluse tõkestada samasooliste abielu sõlmimist osariigis. Sellega sai Lõuna-Carolinast Ameerika Ühendriikide 35. osariik, kus samasooliste abielu on seaduslik.
* Egiptuse politsei vahistas Muslimi Vennaskonna ühe vähestest vabaduses viibivatest juhtidest Mohammed Ali Beshri.
* Elevandiluuranniku võimud teatasid, et Burkina Faso endine president Blaise Compaoré on riigist lahkunud ja suundunud eksiili Marokosse. Compaoré põgenes Elevandiluurannikule pärast võimust loobumist 1. novembril.
* Nicaragua ookeanidevahelise suure kanali ehituskomitee teatas, et Panama kanaliga konkureerima mõeldud Nicaragua kanali ehitustööd algavad 22. detsembril.
* Sri Lanka president Mahinda Rajapaksa teatas, et kavatseb kandideerida presidendivalimistel. Valimisvõidu korral saab temast esimene Sri Lanka president, kes on sellesse ametisse valitud kolmel korral.
* Ukrainasse saabus visiidile Ameerika Ühendriikide asepresident Joe Biden.
* Eestit külastas NATO peasekretär Jens Stoltenberg, kes kohtus president Toomas Hendrik Ilvese, peaminister Taavi Rõivase, välisminister Keit Pentus-Rosimannuse ja kaitseminister Sven Mikseriga. Peasekretär külastas ka Ämari lennubaasi.
* Eesti põllumajandusminister Ivari Padar külastas Saare maakonda ja avas Kuressaares põllumajandustoetuste infopäevad.

## [[21. november]]

* Iisrael teatas nelja palestiinlase vahistamisest, kes kavatsesid tappa Iisraeli välisministri Avigdor Liebermani. Mehed plaanisid tulistada Liebermani autot tema visiidi ajal Jordani Läänekaldale tankitõrjeraketiga.
* Jaapani peaminister Shinzō Abe saatis laiali parlamendi alamkoja ja kuulutas 14. detsembriks välja ennetähtaegsed parlamendivalimised.
* Mongoolia parlament valis riigi uueks peaministriks Tšimedijn Saihhanbilegi.
* Portugalis võeti korruptsioonikahtlusega vahi alla riigi endine peaminister José Socrates.
* Rumeenias Sibiu maakonnas kukkus alla helikopter, mille pardal oli 10 inimest. Hukkus 8 inimest, 2 inimest toimetati raskete põletushaavadega haiglasse.
* Sambia valitsev Patriootiline Rinne teatas, et peatas riigi ajutise presidendi Guy Scotti volitused erakonna esimehe kohusetäitjana, heites talle ette põhiseadust ja partei põhikirja riivavat käitumist.
* Sri Lanka tervishoiuminister Mithripala Sirisena astus ministri ametikohalt tagasi ja teatas kandideerimisest presidendivalimistel. 
* Türgis İstanbulis kohtusid Türgi peaminister Ahmet Davutoğlu ja Ameerika Ühendriikide asepresident Joe Biden. Kohtumisel lepiti kokku koordineeritud tegevuses äärmusliku islamiorganisatsiooni Islamiriik vastu.
* Ukraina pealinna Kiievi keskväljakul Maidan Nezaležnosti tähistati mälestusüritustega aasta möödumist Euromaidani algusest. Üritustel osalesid mitmed Ukraina tipp-poliitikud eesotsas president Petro Porošenkoga.
* Eesti president Toomas Hendrik Ilves alustas neli päeva kestvat visiiti Kanadas, et osaleda Halifaxis toimuval rahvusvahelisel julgeolekukonverentsil. President Ilves esineb konverentsil ka ise ettekandega.
* Eesti peaminister Taavi Rõivas külastas Haapsalu linna, kus ta kohtus Läänemaa kooliõpilaste, ettevõtjate ja ajakirjanikega.
* Eesti põllumajandusminister Ivari Padar külastas Hiiu maakonda ja avas Kärdlas põllumajandustoetuste infopäevad.
* Tallinnas Miinisadamas toimunud piduliku rivistusega tähistati Eesti mereväe loomise 96. aastapäeva.

## [[22. november]]

* Albaania pealinnas Tiranas osalesid tuhanded inimesed opositsioonierakondade korraldatud meeleavaldusel, kus protesteeriti 2015. aastaks kavandatud maksutõusude vastu ja süüdistati valitsust albaanlaste vaesusse tõukamises.
* Bahreinis toimus parlamendivalimiste esimene voor. Šiiite esindavad opositsiooniparteid boikoteerisid valimisi. Esimeses voorus õnnestus valida 6 saadikut, 34 valimisringkonnas tuli korraldada teine voor, mis toimus 29. novembril. Esimese vooru valimisaktiivsus oli 52,6%.
* Jaapani Honshū saarel Nagano prefektuuris toimus maavärin, mille võimsuseks mõõdeti 6,8 magnituudi Richteri skaalal. Nagano linna põhjaosas varises kokku vähemalt 15 hoonet, vähemalt 50 inimest sai ka eri raskusastmega vigastusi.
* Keenia kirdeosas ründasid relvastatud isikud Manderast Nairobisse teel olnud bussi, milles viibis rünnaku ajal 60 inimest. Ründajad tapsid bussis viibinud mittemuslimitest reisijad, hukkus 28 inimest.
* Eesti Evangeelse Luterliku Kiriku peapiiskop Andres Põder siirdus emerituuri. Peapiiskopi kohuseid asus kuni uue peapiiskopi valimiseni täitma piiskop Einar Soone.
* Haapsalus toimus Eesti Kultuuri Koja korraldatud visioonikonverents "Mis on kultuuri väärtus". Konverentsil pidas teiste seas ettekande ka kultuuriminister Urve Tiidus.

## [[23. november]]

* Afganistanis Gardēzi linnas tappis enesetaputerrorist võrkpallimatši ajal 45 pealtvaatajat, veel vähemalt 50 inimest sai rünnakus vigastada.
* Ameerika Ühendriikide maavägede ülem Euroopas kindralleitnant Frederick Ben Hodges kinnitas, et Venemaast lähtuva julgeolekuohu tõttu jäävad Ameerika Ühendriikide üksused Baltimaadesse ja Poolasse veel vähemalt 2015. aastaks.
* Burkina Fasos nimetati ametisse üleminekuvalitsus, kus president Michel Kafando võttis endale ühtlasi välisministri ja peaminister Yacouba Isaac Zida kaitseministri portfelli.
* Tuneesias toimusid presidendivalimiste esimene voor. Valimiste teise vooru pääsesid edasi endine peaminister Al-Bājī Qā‘id as-Sabsī, kes kogus 39,5% häältest, ja senine president Al-Munşif al-Marzūqī, kes kogus 33,4%. Valimisaktiivsus oli 64,6%.
* Venemaa president Vladimir Putin teatas uudisteagentuurile ITAR-TASS antud intervjuus, et ei välista kandideerimist presidendi ametikohale ka 2018. aasta presidendivalimistel.
* Eesti kultuuriminister Urve Tiidus oli ühepäevasel visiidil Soomes, kus ta esines Helsingi mardilaadal ettekandega Eesti-Soome kultuurisuhetest.
* Eesti Evangeelse Luterliku Kiriku Narva Aleksandri koguduse nõukogu otsustas taotleda koguduse pankroti väljakuulutamist ja kogudus likvideerida. Kogudusel on 1,3 miljonit eurot võlgu, mille katteks kavatsetakse müüa koguduse kinnisvara.

## [[24. november]]

* Ameerika Ühendriikides teatas oma tagasiastumisest kaitseminister Chuck Hagel. 
* Ameerika Ühendriikides Missouri osariigis Saint Louise eeslinnas Fergusonis mõistis vandekohus õigeks 9. augustil 18-aastase mustanahalise nooruki Michael Browni maha lasknud valgenahalise politseiniku Darren Wilsoni. Kohtuotsus vallandas linnas ulatuslikud rassirahutused, mille käigus ründasid inimesed politseinikke, süütasid autosid ja kauplusi. 
* Ameerika Ühendriikides California Ülikoolis lahkusid sajad üliõpilased keskpäeval loengutest, et protesteerida ülikooli kava vastu tõsta õppemaksu järgmise viie aasta jooksul kokku 25 protsenti.
* Eesti rahandusministeeriumi eelarvepoliitika asekantslerina alustas tööd Kaie Koskaru-Nelk.
* Eestit külastas Rootsi kaitseminister Peter Hultqvist, kes kohtus siin oma Eesti kolleegi Sven Mikseriga.
* Eesti välisminister Keit Pentus-Rosimannus oli ühepäevasel visiidil Rootsis, kus kohtus oma Rootsi kolleegi Margot Wallströmiga.

## [[25. november]]

* Ameerika Ühendriikides Missouri osariigis Saint Louise eeslinnas Fergusonis jätkusid eelmisel päeval alanud massilised rahutused. Suurem osa linna avalikke asutusi, kaasa arvatud koolid, jäid suletuks. Politsei vahistas öö jooksul 61 vägivallatsenud meeleavaldajat.
** Missouri kubernerJay Nixon saatis õhtuks linna 2200 Rahvuskaardi sõdurit, kes suutsid edaspidi ära hoida suuremad rüüstamised ja süütamised.
** Rahutused levisid Fergusonist ka teistesse Ameerika Ühendriikide linnadesse. Meeleavaldused, mis mitmel pool muutusid samuti vägivaldseks, toimusid näiteks New Yorgis, Los Angeleses, Oaklandis, Denveris, Bostonis ja Washingtonis.
* Ameerika Ühendriikides Arkansase osariigis tunnistas ringkonnakohtunik Kristine Baker põhiseadusega vastuolus olevaks osariigis kehtestatud samasooliste abielu keelu. Samasuguse otsuse langetas ka Mississippi osariigi ringkonnakohtunik Carlton Barnes.
* Bulgaaria julgeolekujõud korraldasid riigi lõunaosas läbiotsimised 40 elumajas ja 1 mošees, kus kahtlustati äärmusislamistide tegevust. Operatsiooni käigus konfiskeeriti arvuteid ja raamatuid, Pazardžiki linnas peeti kinni ka kohalik imaam.
* Egiptuse pealinnas Kairos varises öösel kokku 8-korruseline elumaja, varingus hukkus 18 inimest ja veel 7 inimest sai vigastada.
* Madagaskari peaminister Roger Kolo kinnitas Maailma Terviseorganisatsiooni andmeid, et riigis on puhkenud katkuepideemia.
* São Tomé ja Príncipe peaministriks nimetati uuesti Patrice Trovoada.
* Tongal toimusid parlamendivalimised.
* Eesti peaminister Taavi Rõivas külastas Keila linna.
* Eestisse saabus visiidile Ameerika Ühendriikide maavägede ülem Euroopas kindralleitnant Frederick Ben Hodges, kes kohtus Eesti kaitseministri Sven Mikseri, kaitseväe juhataja Riho Terrase ja Eestis teenivate Ameerika Ühendriikide kaitseväelastega.
* Eestis algas Eesti Evangeelse Luterliku Kiriku kahepäevane kirikukogu, millel valiti kirikule uus peapiiskop ehk kirikupea.

## [[26. november]]

* Ameerika Ühendriikides Missouri osariigis Saint Louise eeslinnas Fergusonis jätkusid üle-eelmisel päeval alanud massilised rahutused. Vägivalda esines tänu Rahvuskaardi ja politsei kohalolekule eelmisest ööst vähem, politsei vahistas öö jooksul 44 vägivallatsenud meeleavaldajat.
* Euroopa Parlament andis 2014. aasta Sahharovi auhinna Kongo Demokraatliku Vabariigi günekoloogile, naistevastase vägivalla vastu võitlejale Denis Mukwebele.
* Hiinas Hongkongis tühjendas politsei demokraatlikke valimisi nõudvatest meeleavaldajatest Mong Koki piirkonna. Mitmed üliõpilastest meeleavaldajate juhid vahistati.
* Eesti president Toomas Hendrik Ilves kuulutas 1. märtsiks 2015 välja Riigikogu valimised.
* Eesti peaminister Taavi Rõivas andis Tallinnas Lillepaviljonis kodanikupäeva puhul üle kodakondsustunnistused uutele Eesti kodanikele.
* Eesti keskkonnaminister Mati Raidma oli visiidil Võru maakonnas, kus ta külastas Eesti-Venemaa kontrolljoont ja osaleb Ahja jäätmejaama avamisel.
* Eesti majandus- ja taristuminister Urve Palo allkirjastas Brüsselis Eesti liitumislepingu Euroopa lennunavigatsiooni ohutuse organisatsiooniga Eurocontrol.
* Eesti Evangeelne Luterlik Kirik valis kirikukogul uueks peapiiskopiks Urmas Viilma. Esimesest valimisvoorust pääsesid teise vooru edasi Urmas Viilma ja Ove Sander, kes said vastavalt 32 ja 26 häält. Uus peapiiskop pühitsetakse ametisse 2. veebruaril 2015.

## [[27. november]]

* Euroopa Parlamendis toimus usaldushääletus Euroopa Komisjoni presidendi Jean-Claude Junckeri suhtes, keda süüdistati maksusoodustuste tegemises suurfirmadele ajal, mil ta oli Luksemburgi peaminister. Junckeri jätkamist ametis toetas 461 parlamendiliiget, selle vastu oli 101 parlamendiliiget.
* Kreeka ametiühingud korraldasid 24-tunnise streigi avaldamaks meelt koondamiste ja pensionireformi vastu. Streik viis rivist välja suure osa ühis- ja lennutranspordist ning lõpetas mitmete riigiasutuste töö.
* Mehhiko president Enrique Peña Nieto lubas efektiivsemaks võitlemiseks organiseeritud kuritegevusega läbi viia politseireformi, millega loodaks riigi kõiki 31 osariiki hõlmav tsentraliseeritud juhtimisega ühtne politseisüsteem.
* Rumeenias teatas ungari vähemust esindav erakond Rumeenia Ungarlaste Demokraatlik Liit, et lahkub peaminister Victor Ponta juhitavast valitsuskoalitsioonist.
* Tai valitsus teatas, et esialgu 2015. aastaks kavandatud parlamendivalimised lükatakse edasi 2016. aastale.
* Ukraina Ülemraada kinnitas 341 poolthäälega riigi peaministriks uuesti Arseni Jatsenjuki. Ülemraada esimeheks valiti endine asepeaminister Volodõmõr Groisman.
* Eesti valitsus kiitis heaks rahandusministeeriumi koostatud eelnõu, mille vastuvõtmisel karmistatakse kiirlaenufirmade tegevusnõudeid ja antakse finantsinspektsioonile volitused teostada nende üle järelevalvet.
* Eestis teatas ajakirjanik Kalle Muuli, et kandideerib Riigikogu valimistel Isamaa ja Res Publica Liidu nimekirjas.

## [[28. november]]

* Gröönimaal toimusid parlamendivalimised. Valitsev sotsiaaldemokraatlik erakond Siumut võitis valimised 34,3% häältega. Suurim opositsioonierakond Inuit Ataqatigiit sai 33,2% antud häältest. Mõlemad erakonnad said 31-kohalises parlamendis siiski võrdselt 11 kohta. Valimisaktiivsus oli 72,9%.
* Nigeerias Kano linnas rünnati linna suurimat mošeed. Hoones lõhati kolm pommi, seejärel avasid relvastatud isikud palvetajate pihta tule. Hukkus 100 ja sai vigastada 135 inimest.
* Paavst Franciscus alustas kolmepäevast ametlikku visiiti Türgis.
* Soome Eduskund kiitis heaks kodanikueelnõuna esitatud seaduseelnõu, mis muudab abielu sooneutraalseks ja võimaldab seega ka samasooliste abielu. Seaduseelnõu poolt hääletas 105, vastu oli 92 parlamendiliiget.
* Eesti välisminister Keit Pentus-Rosimannus oli ühepäevasel visiidil Leedus, kus ta kohtus Leedu välisministri Linas Linkevičiuse ja Leedu parlamendi komisjonide esimeestega. 
* Eesti siseminister Hanno Pevkur külastas Ida-Viru maakonda, kus ta pani nurgakivi Narva piiripunkti jalakäijate terminalile ja osales Jõhvi kontserdimajas Ida-Virumaa kodanikuühiskonna foorumil.
* Eesti president Toomas Hendrik Ilves kinnitas ajalehele Sakala antud intervjuus, et ei kavatse pärast presidendiametist lahkumist tagasi pöörduda aktiivsesse parteipoliitikasse.
* Eestis valis riigile kuuluva logistikaettevõtte Eesti Post nõukogu oma uueks esimeheks endise rahandusministri Jürgen Ligi.
* Tallinnas Mustpeade majas toimus XXII õiguskeelepäev, mille seekordne teema oli "Euroopa Liidu õiguskeel Eestis". Seminari avas justiitsminister Andres Anvelt.

## [[29. november]]

* Bahreinis toimus parlamendivalimiste teine voor.
* Egiptuse pealinnas Kairos mõistis kohus endise presidendi Ḩusnī Mubāraki õigeks korruptsioonisüüdistuses ja loobus tema vastu esitatud mõrvasüüdistuse arutamisest. Samal päeval mõistis kohus õigeks ka riigi endise siseministri ja Mubāraki kuus abi. Pealinnas kogunes kohtuotsuse meelt avaldama umbes tuhat inimest, kuid politsei ajas meeleavalduse pisargaasi abil laiali.
* Hiinas Hongkongis puhkesid kokkupõrked üliõpilastest meeleavaldajate ja politseinike vahel kui meeleavaldajad püüdsid enda kontrolli alla tagasi saada Mong Koki piirkonda, kust politsei nad kaks päeva varem minema kihutas.
* Hiina Vabariigis toimusid kohalike omavalitsuste valimised. Valimistel sai valitsev erakond Guomindang lüüa ja samal päeval astus peaminister Jiang Yi-huah ametist tagasi.
* Iisraeli kaitsejõudude uueks staabiülemaks nimetati kindralmajor Gadi Eisenkot. Tema ametiaeg algab veebruaris 2015.
* Namiibias toimusid parlamendi- ja presidendivalimised. Esimest korda Aafrikas oli valijatel üks päev varem toimunud eelvalimistel võimalik anda oma hääl ka elektrooniliselt. Presidendiks valiti 86,7% häältega Hage Geingob. Parlamendis saavutas 80% toetusega absoluutse enamuse tema erakond Edela-Aafrika Rahvaorganisatsioon. Valimisaktiivsus oli 71,8%.
* Norra pealinnas Oslos Norra Rahvusooperis esietendus eesti helilooja Jüri Reinvere muusika ja libretoga ooper "Peer Gynt".
* Prantsusmaal valiti suurima opositsioonierakonna Rahvaliikumise Liit esimeheks riigi endine president Nicolas Sarkozy. Sarkozy pälvis 64,5% hääletusel osalenud parteiliikmete toetuse.
* São Tomé ja Príncipes astus ametisse peaminister Patrice Trovoada uus valitsus.
* Senegalis algas prantsuse keelt kõnelevate riikide ühenduse La Francophonie kahepäevane tippkohtumine.

## [[30. november]]

* Colombia vasakpoolne relvarühmitus FARC vabastas kaks nädalat varem pantvangi võetud kindral Ruben Dario Alzate ja veel kaks Colombia kaitsejõudude ohvitseri.
* Egiptuse linnades puhkesid meeleavaldused, millega protesteeriti ekspresident Ḩusnī Mubāraki õigeksmõistmise ja süüdistustest vabastamise vastu eelmisel päeval. 
* Moldovas toimusid parlamendivalimised. Valimised võitis Sotsialistide Partei, mis sai 101-kohalises parlamendis 26 kohta. Paremuselt teise tulemuse saavutas 23 kohaga Liberaaldemokraatlik Partei.
* Prantsusmaa paremäärmuslik erakond Rahvusrinne valis 100-protsendilise toetusega erakonna esimeheks tagasi Marine Le Peni.
* Senegalis toimunud prantsuse keelt kõnelevate riikide ühenduse La Francophonie tippkohtumisel valiti organisatsiooni uueks juhiks Kanada kandidaat Michelle Jean.
* Šveitsis toimunud rahvahääletusel lükkasid Šveitsi kodanikud tagasi ettepaneku suurendada riigi kullareserve, samuti ei kogunud vajalikku toetust ettepanek kehtestada uued ranged immigratsioonipiirangud.
* Ukraina mässuliste kontrolli all olevale alale sisenes 106 sõidukist koosnev Venemaa humanitaarabikonvoi, mille saabumiseks Ukraina territooriumile puudus Ukraina võimude nõusolek.
* Uruguays toimus presidendivalimiste teine voor. Valimised võitis vasakpoolne kandidaat Tabaré Vázquez, kes on olnud Uruguay president ka aastatel 2005–2010 ja kogus 56,6% antud häältest.
* Venemaa pealinnas Moskvas avaldas ligi 1500 inimest meelt kavandatava tervishoiureformi vastu, mis näeb ainuüksi Moskvas ette ligi 28 tervishoiuasutuse sulgemise.